至霅白莞澤步入唐村
作者：衛宗武
朝代：宋

paragraphs: 舍舟而從陸，邐迤步巑岏。
綠畦平野寬，青嶂四面還。
春容千萬狀，平挹跬步間。
行行二十里，窈窕入我山。
故山迎故人，禽鳥俱懽顔。
清泉響琚珮，列峰擁髻鬟。
回視塵囂廛，相去隔幾關。
幽谷多白雲，可與相對閒。
不妨自吟哦，但恐好句慳。
更須窮勝事，尚喜兩脚頑。
皇皇欲何之，並遊當忘還。